依韻和令公大王薔薇詩
作者：徐鉉
朝代：唐

paragraphs: 綠樹成陰後，羣芳稍歇時。
誰將新濯錦，挂向最長枝。
卷箔香先入，憑欄影任移。
賞頻嫌酒渴，吟苦怕霜髭。
架迥籠雲幄，庭虛展繡帷。
有情縈舞袖，無力罥遊絲。
嫩蘂鶯偷采，柔條柳伴垂。
荀池波自照，梁苑客嘗窺。
玉李尋皆謝，金桃亦暗衰。
花中應獨貴，庭下故開遲。
委豔妝苔砌，分華借槿籬。
低昂勻灼爍，濃淡疊參差。
幸植王宮裏，仍逢宰府知。
芳心向誰許，醉態不能支。
芍藥天教避，玫瑰衆共嗤。
光明烘晝景，潤膩裛輕𩅰。
麗似期神女，珍如重衛姬。
君王偏屬詠，七子盡搜奇。